钦定古今图书集成/明伦汇编/氏族典/第395卷 > 李复亨
## 钦定古今图书集成/明伦汇编/氏族典/第395卷 > 李复亨

按《金史李复亨传》：“复亨，字仲修，荣州河津人。登进士
第，调临晋主簿，迁南和令，改陕西东路户籍判官。贞
祐闲，历左司员外郎、郎中，迁翰林直学士。兴定三年，
置京东西、京南三路行三司，复亨摄西路治中京以
劝农有劳，迁兵部尚书，再阅月，转吏部尚书。四年，拜
参知政事。河南雨水害稼，复亨为宣慰使，奏河南闲
田多，可招河东、河北移民耕种，被灾及沿边郡县租
税全免，内地半之，以救涂炭之民。”无何，被诏提控军
兴粮草。五年，廷试进士，复亨监试进士卢元谬误，滥
放及第，罢为安国军节度使。元光元年，城破自杀。